กองทุนหนุน SET ภาคบ่ายไปต่อช้อนกลุ่มแบงก์-รับเหมา-สื่อสาร
SET ช่วงเช้ารีบาวด์หลังได้แรงหนุนจากหุ้นแบงก์และพลังงาน โดยกองทุนในประเทศเริ่มกลับมาซื้อหลังเฟดไม่ได้ส่งสัญญาณขึ้นดอกเบี้ย ส่วนตลาดภูมิภาคเคลื่อนไหวทั้งในแดนบวกและลบ ช่วงบ่ายคาดดัชนีฯ ยังอยู่ในแดนบวก โดยมีแนวรับ 1,420 แนวต้าน 1,430-1,440 จุด
31 ก.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (31 ก.ค.) รีบาวด์จากแรงซื้อกลับเข้ามาในหุ้นกลุ่มแบงก์และพลังงาน รวมถึงมีแรงซื้อจากกองทุนในประเทศ หลังเฟดไม่ได้ส่งสัญญาณเรื่องของการปรับขึ้นดอกเบี้ย หลังนักลงทุนส่วนใหญ่มองเป็นโอกาสเข้าซื้อ ส่วนตลาดภูมิภาคเคลื่อนไหวทั้งในแดนบวกและลบ
นักวิเคราะห์คาดช่วงบ่าย ดัชนีหุ้นไทยน่าจะสามารถอยู่ในแดนบวกได้ พร้อมให้แนวรับ 1,420 แนวต้าน 1,430-1,440 จุด ขณะที่แนะนำ “Selective” กลุ่มสื่อสาร-รับเหมา อย่าง INTUCH-ADVANC-TRUEIF-STEC-CK และ SEAFCO รวมไปถึง PTTGC-EA ต่อเนื่อง นอกจากนี้ยังแนะซื้อ กลุ่มธนาคารที่เริ่มมีสัญญาณฟื้นตัว KBANK-KTB-TMB และ SCB
 
นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยช่วงเช้าที่ผ่านมารีบาวน์ โดยดัชนีสามารถผ่านแนวต้านที่ระดับ 1,430 จุดได้ ซึ่งเป็นแรงซื้อกลับเข้ามาในหุ้นกลุ่มแบงก์และพลังงาน หลังตลาดหุ้นปรับตัวลงมาพอสมควร นักลงทุนส่วนใหญ่น่าจะมองเป็นจังหวะในการเข้าซื้อ อีกทั้งการประชุมของธนาคารกลางสหรัฐ (FED) ไม่ได้ส่งสัญญาณขึ้นดอกเบี้ยอย่างชัดเจน ทำให้ลดแรงกดดันลง จึงเห็นแรงซื้อกลับเข้ามาของกองทุนภายในประเทศด้วย
ทั้งนี้ ยังต้องติดตามการประกาศตัวเลขการว่างงานของสหรัฐ ที่จะประกาศในช่วงปลายสัปดาห์หน้า ถ้าออกมาดีจะเป็นแรงกดดันในเรื่องของการปรับขึ้นดอกเบี้ยต่อ แต่หากไม่เป็นไปตามคาดการณ์อาจจะมีระยะเวลาที่ให้เฟดได้พิจารณาในเรื่องดังกล่าว ขณะเดียวกันปัจจัยภายในประเทศต้องติดตามเรื่องของการประกาศตัวเลขผลประกอบการไตรมาส 2/58 ของบริษัทจดทะเบียน ส่วนตลาดหุ้นในภูมิภาคส่วนใหญ่เคลื่อนไหวทั้งในแดนบวกและลบ แต่ตลาดกลุ่ม TIPS ปรับตัวขึ้นอยู่ในแดนบวกทั้งหมด
แนวโน้มการลงทุนบ่ายนี้ คาดว่าตลาดน่าจะเคลื่อนไหวในแดนบวกต่อได้ โดยมีแนวรับ 1,420 จุด ส่วนแนวต้าน 1,430-1,440 จุด
 
บล.ธนชาต ระบุในบทวิเคราะห์ (31 ก.ค. ) ว่า แรงซื้อหุ้นกลุ่มพลังงาน และธนาคาร หนุนการฟื้นตัวของ SET ยืนได้เหนือแนวต้านระยะสั้นบริเวณ 1,422-1,425 จุด ถือว่าเป็นสัญญาณบวกทางเทคนิค โดยมีแนวโน้มปรับสูงขึ้นไปต่อที่ 1,440 จุด หรือ 1,480 จุด ตามลำดับ ขณะที่กลยุทธ์หลัก แนะนำ “Selective” กลุ่มสื่อสาร-รับเหมา อย่าง INTUCH-ADVANC-TRUEIF-STEC-CK และ SEAFCO รวมไปถึง PTTGC-EA ต่อ นอกจากนี้ยังแนะ “ซื้อ” กลุ่มธนาคารที่เริ่มมีสัญญาณฟื้นตัวแข็งแกร่งกว่า SET เป็นสัปดาห์แรก
ขณะที่ NPLs ที่ปรับตัวสูงขึ้น และเศรษฐกิจที่ฟื้นตัวช้ากว่าที่คาดการณ์ไว้ กดดันหุ้นกลุ่มธนาคารตั้งแต่ เม.ย.ที่ผ่านมา จนทำให้ Valuation ในเชิง PBV ปัจจุบันต่ำกว่าค่าเฉลี่ยในอดีต ~20% หรือ ค่าเฉลี่ย PBV ในอดีต – 1Standard Deviation แล้วในทางเทคนิคหุ้นกลุ่มธนาคาร (SET Bank) เริ่มมีสัญญาณแข็งแกร่งกว่า SET เป็นสัปดาห์แรก ทำให้กลุ่มธนาคารมีแนวโน้มเป็นหุ้น “กลุ่มนำ” การ Rebound ของ SET โดยแนะนำ “ซื้อ” KBANK (ต้าน 182/190), KTB (ต้าน 17.50), TMB (ต้าน 2.42), และ SCB (ต้าน 157)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 1,212.49 ล้านบาท ปิดที่ 322.00 บาท เพิ่มขึ้น 5.00 บาท
CPALL มูลค่าการซื้อขาย 1,045.46 ล้านบาท ปิดที่ 48.00 บาท เพิ่มขึ้น 1.00 บาท
WICE มูลค่าการซื้อขาย 978.35 ล้านบาท ปิดที่ 3.32 บาท เพิ่มขึ้น 0.20 บาท
PK มูลค่าการซื้อขาย 881.59 ล้านบาท ปิดที่ 4.98 บาท เพิ่มขึ้น 1.06 บาท
KBANK มูลค่าการซื้อขาย 819.75 ล้านบาท ปิดที่ 177.00 บาท เพิ่มขึ้น 5.00 บาท
 
ที่มา: สำนักข่าวอินโฟเควสท์